DA Den Europæiske Unions Tidende C 113/63

Sag anlagt den 17. februar 2010 — Bilbaína de Alquitranes m.fl. mod ECHA

(Sag T-93/10)

2010/C 113/95

Processprog: engelsk

Parter

Sagsøgere: Bilbaína de Alquitranes, SA (Luchana-Baracaldo, Spanien), Cindu Chemicals BV (Uithoorn, Nederlandene), Deza a.s. (Valašske Meziříčí, Den Tjekkiske Republik), Industrial Química del Nalón, SA (Oviedo, Spanien), Koppers Denmark A/S (Nyborg, Danmark), Koppers UK Ltd (Scunthorpe, Det Forenede Kongerige), Rütgers Germany GmbH (Castrop-Rauxel, Tyskland), Rütgers Belgium NV (Zelzate, Belgien) og Rütgers Poland Sp. Z o.o. (Kedzierzyn-Kozle, Polen) (ved lawyers K. Van Maldegem og R. Cana og solicitor P. Sellar)

Sagsøgt: Det Europæiske Kemikalieagentur (ECHA)

Sagsøgernes påstande

— Sagen antages til realitetsbehandling, og der gives sagsøgerne medhold.

— Den anfægtede retsakt annulleres delvis, for så vidt den omfatter beg, kultjære-, højtemperaturs-; tjærebeg, CAS-nummer 65996-93-2.

— Det Europæiske Kemikalieagentur tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har nedlagt påstand om, at Det Europæiske Kemikalieagenturs afgørelse (ED/68/2009) vedrørende identifikation af beg, kultjære-, højtemperaturs-; tjærebeg, CAS-nummer 65996-93-2 (»CTPHT«) som et stof, der opfylder kriterierne i artikel 57, litra d) og e), i forordning (EF) nr. 1907/2006 (1) (herefter »REACH«), delvis annulleres i henhold til REACH’s artikel 59.

På grundlag af den anfægtede afgørelse, som sagsøgerne blev bekendt med gennem en pressemeddelelse fra Det Europæiske Kemikalieagentur, blev beg, kultjære-, højtemperaturs-; tjærebeg optaget på listen over 15 nye kemiske stoffer på listen over særligt problematiske stoffer.

Sammenfattende bestrider sagsøgerne ikke identifikationen af CTPHT som kræftfremkaldende, men anfægter identifikationen af dette stof som persistent, bioakkumulerende og toksisk samt som meget persistent og meget bioakkumulerende i henhold til kriterierne i bilag XIII til REACH.

Endvidere har sagsøgerne anført, at optagelsen af beg, kultjære-, højtemperaturs-; tjærebeg, på listen over særligt problematiske stoffer eventuelt vil føre til, at dette stof optages i bilag XIV til REACH, hvilket for sin del vil have adskillige negative retlige konsekvenser for sagsøgerne, som en direkte følge af en sådan identifikation.

Sagsøgerne har gjort gældende, at den anfægtede afgørelse er ulovlig fordi den tilsidesætter de gældende regler, der i henhold til REACH er opstillet til identifikation af særligt problematiske stoffer og navnlig for stoffer, der er persistente, bioakkumulerende og toksiske samt meget persistente og meget bioakkumulerende. Følgelig hviler den anfægtede afgørelse på et fejlskøn og en fejlagtig retlig vurdering, fordi identifikationen af beg, kultjære-, højtemperaturs-; tjærebeg, som et særligt problematisk stof med henvisning til, at det er persistent, bioakkumulerende og toksisk samt meget persistent og meget bioakkumulerende udelukkede er baseret på egenskaberne ved bestanddelene, hvilket der ikke er hjemmel til i REACH.

Ydermere er den anfægtede afgørelse ulovlig, fordi den er i strid med princippet om ligebehandling da den behandler det pågældende stof forskelligt i forhold til andre sammenlignelige stoffer uden nogen objektiv begrundelse.

Endelig har sagsøgerne gjort gældende, at den anfægtede afgørelse tilsidesætter proportionalitetsprincippet, da den er uforholdsmæssig, når henses til det udvalg af foranstaltninger, som sagsøgte har til sin rådighed, og de ulemper, der opstår, sat i forhold til de mål, der forfølges.

(1) Europa-Parlamentets og Rådets forordning (EF) nr. 1907/2006 af 18.12.2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396, s. 1).